b'\n_START_ARTICLE_\nAntti Muurinen\n_START_SECTION_\nOma pelaajaura ja valmentajauran alku\n_START_PARAGRAPH_\nMuurisen oma pelaajaura oli vaatimaton. Kaudella 1973 h\xc3\xa4n kuului Helsingin Ponnistuksen SM-sarjajoukkueeseen, mutta ei pelannut otteluakaan. Sittemmin h\xc3\xa4n pelasi 1.\xe2\x80\x933. divisioonassa Puotinkyl\xc3\xa4n Valtissa (1975), Ponnistuksessa (1976\xe2\x80\x931978) ja Kontulan Urheilijoissa (1979\xe2\x80\x931980)._NEWLINE_Muurinen aloitti valmennusuransa vuonna 1981 nelj\xc3\xa4nnen divisioonan KontUssa, jonka h\xc3\xa4n luotsasi miltei liigan porteille asti. Vuonna 1987 FC Kuusysi etsi uutta valmentajaa ja joukkueeseen KontUsta siirtyneen Kalle Lehtisen is\xc3\xa4 suositteli Muurista Kuusysin puheenjohtajalle. Parin viikon neuvottelujen j\xc3\xa4lkeen Muurinen teki seuran kanssa kaksivuotisen valmentajasopimuksen. Joulukuusta 1987 l\xc3\xa4htien Muurinen toimi seuran p\xc3\xa4\xc3\xa4valmentajana._NEWLINE_Kuusysiss\xc3\xa4 oli jo kokeneita vanhoja pelaajia, eik\xc3\xa4 Muurinen p\xc3\xa4\xc3\xa4ssyt itse juurikaan vaikuttamaan pelaajistonsa koostumukseen. H\xc3\xa4nen ensimm\xc3\xa4inen p\xc3\xa4\xc3\xa4sarjakautensa p\xc3\xa4\xc3\xa4ttyi kuitenkin hopeaan. Kaudeksi 1989 Muurinen sai koota haluamansa joukkueen. Kuusysi\xc3\xa4 vahvistettiin muun muassa Jarmo Saastamoisella ja Petri J\xc3\xa4rvisell\xc3\xa4. Seuran vanhat pelaajat nostivat tasoaan ja joukkue saavutti kuudentoista tappiottoman ottelun putken. Kauden p\xc3\xa4\xc3\xa4tteeksi Kuusysi voitti Mestaruussarjan-mestaruuden._NEWLINE_Kuusysin j\xc3\xa4lkeen Muurinen valmensi Pietarsaaren Jaroa._NEWLINE_Vuonna 1997 Muurinen siirtyi Helsingin Jalkapalloklubin per\xc3\xa4simeen, jossa h\xc3\xa4n heti ensimm\xc3\xa4isell\xc3\xa4 kaudellaan voitti mestaruuden. Vuonna 1998 Muurinen luotsasi HJK:n ensimm\xc3\xa4isen\xc3\xa4, ja toistaiseksi ainoana, suomalaisjoukkueena Mestarien liigan lohkovaiheeseen, jossa Klubi kiusasi isompiaan ja nujersi vahvalla pelill\xc3\xa4 muun muassa maineikkaan Benfican.\n_START_SECTION_\nMaajoukkueessa (2000\xe2\x80\x932005)\n_START_PARAGRAPH_\nVuonna 2000 Muurisen seuraava haaste oli astua Suomen maajoukkueen uudeksi p\xc3\xa4\xc3\xa4valmentajaksi. Muurinen loikin joukkueelle iloisen, hy\xc3\xb6kk\xc3\xa4\xc3\xa4v\xc3\xa4n pelitavan ja sen ansiosta joukkue yll\xc3\xa4ttikin monia huippujoukkueita. Suomen MM-karsintalohko (Saksa, Englanti, Kreikka ja Albania) oli kuitenkin kova ja Suomi j\xc3\xa4i siin\xc3\xa4 kolmanneksi. Lupaavat esitykset saivat kuitenkin monet odottamaan seuraavista karsinnoista lopputurnauspaikkaa._NEWLINE_EM-karsinnat Portugaliin eiv\xc3\xa4t kuitenkaan menneet nappiin. Muurisen taktiikan avainpelaajat Jari Litmanen ja Mikael Forssell olivat kumpikin vuorollaan loukkaantuneena eiv\xc3\xa4tk\xc3\xa4 tulokset h\xc3\xa4ik\xc3\xa4isseet. Muurinen alkoi my\xc3\xb6s menett\xc3\xa4\xc3\xa4 yh\xc3\xa4 eneneviss\xc3\xa4 m\xc3\xa4\xc3\xa4rin kannattajien luottamusta._NEWLINE_Muurinen sai kuitenkin jatkaa maajoukkueen valmentajana kolmannet karsinnat. Karsintalohko oli kuitenkin j\xc3\xa4lleen kova (Alankomaat, T\xc5\xa1ekki, Romania, Makedonia, Armenia ja Andorra) ja tappiot kiihdyttiv\xc3\xa4t arvostelury\xc3\xb6ppy\xc3\xa4. H\xc3\xa4nen odotettiin kuitenkin jatkavan karsinnat loppuun asti._NEWLINE_Muurisen kohtalonotteluksi tuli kuitenkin 8. kes\xc3\xa4kuuta 2005 k\xc3\xa4yty karsintaottelu Alankomaita vastaan. Ennen peli\xc3\xa4 suomalaiskannattajat j\xc3\xa4rjestiv\xc3\xa4t Muurista ja Suomen Palloliittoa vastaan mielenosoituksen. Itse ottelu p\xc3\xa4\xc3\xa4ttyi murskatappioon 0\xe2\x80\x934. T\xc3\xa4m\xc3\xa4n j\xc3\xa4lkeen Muurisen asemaa alettiin pohtia ja my\xc3\xb6hemmin h\xc3\xa4net vapautettiin teht\xc3\xa4v\xc3\xa4st\xc3\xa4\xc3\xa4n. V\xc3\xa4liaikaisena ratkaisuna Jyrki Heliskoski korvasi Muurisen MM-karsintojen loppuun saakka, kunnes englantilainen Roy Hodgson aloitti maajoukkueen valmentajana.\n_START_SECTION_\nMaajoukkueen j\xc3\xa4lkeen (2006\xe2\x80\x93)\n_START_PARAGRAPH_\nKaudeksi 2006 Muurinen siirtyi Veikkausliigassa pelaavan FC Lahden valmentajaksi. Ensimm\xc3\xa4isell\xc3\xa4 kaudellaan Muurinen johdatti Lahden kahdeksanneksi. Vuonna 2007 Muurinen vei FC Lahden Liigacupin voittoon._NEWLINE_20. syyskuuta 2007 Muurisen ilmoitettiin palaavan Helsingin Jalkapalloklubiin kaudeksi 2008. Kolmea viikkoa my\xc3\xb6hemmin Muurisen siirtymist\xc3\xa4 Klubiin aikaistettiin. Muurinen j\xc3\xa4tti FC Lahden 10. lokakuuta ja siirtyi HJK:iin my\xc3\xb6s loppukaudeksi 2007. Kaudella 2009 h\xc3\xa4n valmensi HJK:n Suomen mestaruuteen. Kauden p\xc3\xa4\xc3\xa4tytty\xc3\xa4 Muurinen solmi HJK:n kanssa vuoden jatkosopimuksen. _NEWLINE_Kaudella 2010 Muurinen ohjasti HJK:n toiseen per\xc3\xa4kk\xc3\xa4iseen Suomen mestaruuteen ylivoimaisesti joukkueen varmistettua mestaruuden kolmanneksi viimeisell\xc3\xa4 kierroksella. Kauden j\xc3\xa4lkeen Muurinen allekirjoitti vuoden 2012 loppuun ulottuvan jatkosopimuksen.  Seuraavalla kaudella mestaruus tuli viel\xc3\xa4 ylivoimaisemman esityksen j\xc3\xa4lkeen, jolloin mestaruus varmistui jo viisi kierrosta ennen sarjan p\xc3\xa4\xc3\xa4ttymist\xc3\xa4. Mestaruus oli Muuriselle valmentajauran kuudes, mink\xc3\xa4 johdosta h\xc3\xa4n nousi Martti Kosman ja Keith Armstrongin ohi eniten Suomen mestaruuksia voittaneeksi valmentajaksi. Kaudella 2012 HJK:n mestaruusjuhlat saivat jatkoa ja Muurinen nappasi nelj\xc3\xa4nnen per\xc3\xa4kk\xc3\xa4isen Suomen mestaruutensa seuran p\xc3\xa4\xc3\xa4valmenajana.  Muurinen joutui kuitenkin j\xc3\xa4tt\xc3\xa4m\xc3\xa4\xc3\xa4n teht\xc3\xa4v\xc3\xa4ns\xc3\xa4 menestyksest\xc3\xa4 huolimatta, kun HJK palkkasi Sixten Bostr\xc3\xb6min uudeksi p\xc3\xa4\xc3\xa4valmentajaksi.  Kauden j\xc3\xa4lkeen Muurinen jatkoi HJK:n organisaatiossa PR- ja valmennusp\xc3\xa4\xc3\xa4llik\xc3\xb6n teht\xc3\xa4viss\xc3\xa4. _NEWLINE_Kes\xc3\xa4ll\xc3\xa4 2013 Muurisen huhuttiin palaavan FC Lahden p\xc3\xa4\xc3\xa4valmentajaksi, mutta h\xc3\xa4n jatkoi HJK:n organisaatiossa. Syyskuun lopussa kerrottiin, ett\xc3\xa4 Muurisesta tulee kauden 2014 alussa Myllykosken Pallon p\xc3\xa4\xc3\xa4valmentaja. Muurisen sopimus oli kaksivuotinen, mutta p\xc3\xa4\xc3\xa4ttyi jo kauden 2014 j\xc3\xa4lkeen seuran tehty\xc3\xa4 konkurssin._NEWLINE_Kaudella 2016 Muurinen toimi j\xc3\xa4lleen FC Kontun valmentajana. Hein\xc3\xa4kuun lopussa 2016 Muurinen palasi Veikkausliiga-valmentajaksi, kun liigan toiseksi viimeiseksi vajonnut HIFK teki h\xc3\xa4nen kanssaan kauden loppuun ulottuvan sopimuksen. Marraskuussa 2016 Muurinen solmi HIFK:n kanssa kauden 2017 kattavan jatkosopimuksen.\n_START_SECTION_\nMuuta\n_START_PARAGRAPH_\nMuurisen tavaramerkiksi muodostuivat h\xc3\xa4nen tuuheat viiksens\xc3\xa4, joiden johdosta h\xc3\xa4n sai kutsumanimen "Mursu". HJK:n Suomen Cup -voiton kunniaksi vuonna 2008 viikset leikattiin pois.'